Insinde se bnanom brikhtom anuana sananderna widlu widluias tigontias eianom brikhtom so
adsaksona wolunget wo dunoderke Sewerim Tertioniknim lissatim likiatim eianom utonid nitiksintor sies duskelinatia internon anuana
ne biontutu inkitas mnas weronadas brikhtas lissina Sewerim likinawe Tertioniknim
eiabi tiopritom biietutu semnanom ratet Sewera Tertionikna ne inkitas biontutu sindu anatia nepi
senit konektos onda bocca ne nepon frionti onda bocca nepon barnaunom ponk nitiksintor siies eia nepi andigi
ne lisatim ne likiatim ne rodatim biontutu semnanom sagitiontias Sewerim lissatim likiatim anandognam
suet biiontutu semnanom adsaksona suet petid siont sies peti sagitiontias Sewerim Tertioniknim lissatim
nitiancobuets litsatia suolson pon ne antumnos nepon
nes likiata wodenia neos wo derkos nepon
Esi andernados brikhtom : Banonia dukhtir Vlatukias, Paulla dona Potiti, Vlatukia matir Banonias, Iaia dukhtir Adiegias, Potita matir Paullias, Sewera dukhtir Walentos dona Paulli, Adiega matir Aias, Potita dona Primi dukhtir Abesias.

Andedion wediiumi diiwion risun naritu Maponon Arwernatin
lotites sni etsik sos brikhtia anderon
Kaion Lukion, Floron Nigrinon adgarion, Aemilion Paterin, Klaudion Legitumon, Kaelion Pelignon, Klaudion Pelignon, Markon Wiktorin Asiatikon
Atsedilli etik Sekowi ponk namant tonk siiontio
meion ponk tsetsit buetid ollon reguk kambion
eksops pissiumti sok kanti rissu ison son bissiet
Luge dessumis luge dessumis luge dessumis LUKSE !